**16.11.2021.**

*Par iepirkuma procedūras “Būvuzraudzība objektam*

*“Tramvaja sliežu ceļu pārbūve Slokas ielā””*

*(ID Nr.RS/2021/64) nolikuma prasībām*

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija (turpmāk – Pasūtītājs) no iespējamā piegādātāja ir saņēmusi vēstuli ar lūgumu sniegt skaidrojumu par nolikumā ietvertajām prasībām.

***Jautājums:*** *Nolikuma 16.1.1.punktā ir norādīta prasība uzņēmuma pieredzei, kurā ir noteikts, ka pretendentam ir jābūt pieredzei apdzīvotas vietas* ***ielu*** *pārbūves vai izbūves (jaunbūves) darbu Būvuzraudzībā, ar nosacījumu, ka būvdarbu ietvaros ir veikta tramvaju sliežu ceļu izbūve, pārbūve vai atjaunošana.*

*Ņemot vērā to, ka iepirkuma priekšmets ir tomēr tramvaja sliežu ceļu pārbūve, lūdzam apstiprināt, ka par atbilstošu Nolikuma 16.1.1.punkta prasības tiks uzskatīta pieredze apdzīvotas vietas* ***tramvaja sliežu ceļu izbūves, pārbūves vai atjaunošanas darbu*** *būvuzraudzībā vismaz 1 (vienā) objektā, ar nosacījumu, ka būvdarbu ietvaros ir veikta tramvaju sliežu ceļu izbūve, pārbūve vai atjaunošana un objekts ir pilnībā pabeigts un nodots ekspluatācijā, un lūdzam veikt attiecīgus grozījumus nolikumā.*

**Atbilde:** Norādām, ka iepirkuma priekšmets ir būvuzraudzības veikšana tramvaja sliežu ceļu pārbūves darbiem Slokas ielā un tajā esošais tramvaja sliežu ceļš ir šī ielas infrastruktūras sastāvdaļa. Līdz ar to par atbilstošu tiks atzīta pretendenta pieredze tramvaju sliežu ceļu izbūves, pārbūves vai atjaunošanas darbu būvuzraudzības veikšanā objektos, kur tramvaja sliedes ir apdzīvotas vietas ielas infrastruktūras sastāvdaļa. Savukārt par atbilstošu pretendenta pieredzi netiks uzskatīta būvuzraudzības veikšana tramvaju sliežu ceļu izbūves, pārbūves vai atjaunošanas darbiem ārpus ielas infrastruktūras, piemēram, tramvaju depo teritorijā.

***Jautājums:*** *Nolikuma 16.2.1.punktā ir noteikta prasība atbildīgajam būvuzraugam, t.sk. pieredze kā atbildīgajam būvuzraugam un spēkā esošs būvprakses sertifikāts. Lūdzam apstiprināt, ka par atbilstošu Nolikuma 16.2.1.punkta prasībām tiks atzīts speciālists, kuram ir spēkā esošs būvprakses sertifikāts un atbilstoša pieredze, kas tika veikta atbildīgā inženiera vai FIDIC inženiera amatā.*

**Atbilde:** Pasūtītājs atbildīgā inženiera vai FIDIC inženiera pieredzi uzskatīs par atbilstošu nolikuma 16.2.1.punktam, ja attiecīgajā objektā minēto speciālistu veiktie darbi atbildīs Ministru kabineta 2014.gada 19.augusta noteikumos Nr. 500 “Vispārīgie būvnoteikumi” (turpmāk – Noteikumi) ietvertajam regulējumam attiecībā uz būvuzraudzības profesionālo pienākumu kopumu. Proti, atbildīgais inženieris vai FIDIC inženieris ir veicis Noteikumu 125.punktā uzskaitītos profesionālos pienākumus.

Šādā gadījumā pretendentam ir jāiesniedz pierādījumi, kas pierāda atbildīgā inženiera vai FIDIC inženiera attiecīgajā objektā veikto darbu atbilstību Noteikumos uzskaitītajiem būvuzrauga pienākumiem, kā arī speciālista atbilstību nolikuma 16.2.1.punkta prasībām.

***Jautājums:*** *Vai pretendents ir tiesīgs piedāvāt vienu speciālistu 16.2.punktā minētā atbildīgā būvuzrauga pozīcijai un 16.2.2. un 16.2.3.punktā minētā būvuzrauga ūdensapgādes un kanalizācijas sistēmu, būvdarbu būvuzraudzībā, pozīcijai, ja speciālistam ir atbilstoša pieredze?*

**Atbilde:** Atbilstoši nolikuma 16.2.punkta prasībām pretendenta rīcībā ir jābūt Nolikuma katrā 16.2.1.–16.2.6.punktā norādītajam speciālistam, izņemot, pretendents var piedāvāt vienu speciālistu, kuram ir nolikuma 16.2.2.punktā un 16.2.3.punktā norādītā pieredze, ka arī vienu speciālistu, kuram ir 16.2.4.punktā un 16.2.5.punktā norādītie būvprakses sertifikāti. Līdz ar to atbilstoši nolikuma 16.2.punkta prasībām pretendentam piedāvājumā ir jānorāda atsevišķi atbildīgais būvuzraugs, kura pieredze atbilst nolikuma 16.2.1.punkta prasībām. Kā arī viens vai divi atsevišķi būvuzraugi, kuriem atbilstoši 16.2.2. un 16.2.3. punkta prasībai ir būvprakses sertifikāts ūdensapgādes un kanalizācijas sistēmu būvdarbu būvuzraudzībā un minētajos punktos norādītā pieredze.

Iepirkuma komisijas priekšsēdētāja K.Meiberga